SKRIFTLIG FORESPØRGSEL P-3026/00

af Francesco Musotto (PPE-DE) til Kommissionen

(20. september 2000)

Om: Situationen for olivenmølleindehavere på Sicilien

Kan Kommissionen under henvisning til artikel 7, litra b), i forordning (EF) nr. 2366/98(1), hvori det for så vidt angår kontrolmidler for olivenmøller hedder, at anlæggene fra produktionsåret 2000-2001 omfatter et automatisk system for vejning af oliven og for registrering af vægten samt en særlig elektrisk tæller på forarbejdningsanlæggene,

den alvorlige krise i det sicilianske landbrug, navnlig inden for den regionale olivendyrkning, som skyldes interne faktorer i regionen som f.eks. organisationsstrukturer og terrænforhold, men også eksterne faktorer som f.eks. den fortsatte stigning i priserne på de nødvendige produktionsmidler, som ikke er underkastet kontrol og vurdering fra særlige differentierede landbrugsordningers side,

at gennemførelsen af ovennævnte bestemmelse ville gå ud over de små regionale møller (som er kendetegnet ved sæsonbestemt virksomhed), fortrinsvis på grund af udgifterne til erhvervelse af nævnte udstyr, som muligvis ikke vil blive opvejet af de forventede salgspriser for produktionsåret 2000-2001,

at gennemførelsen af bestemmelsen ville medføre en tendens til yderligere marginalisering eller fuldstændig nedlukning af små regionale møller i modstrid med den fællesskabsplanlægning, hvormed hensigten er at fremme den typiske karakter af ekstra fine sicilianske jomfruolier, som netop produceres af små forarbejdningsvirksomheder,

gøre en undtagelse fra gennemførelsen af den ovenfor omhandlede bestemmelse ved at indrømme et års udsættelse med hensyn til den i bestemmelsen omhandlede tilpasning?

(1) EFT L 293 af 31.10.1998, s. 50.

Svar afgivet på Kommissionens vegne af Frantz Fischler

(19. oktober 2000)

Kommissionen skal henlede det ærede parlamentsmedlems opmærksomhed på de årsager, der fik Kommissionen til i 1998 at indføre det automatiske vejningssystem som kontrolmiddel i møllerne.

I 1998 tilkendegav både Rådet og Parlamentet klart, at overgangsperioden på tre år (fra 1998/1999 til 2000/2001) for olivenolie skulle ledsages af fremskridt på gennemsigtigheds- og kontrolområdet inden for sektoren.

Der skulle derfor naturligvis bringes orden i tingene, så producenterne kunne få det, der tilkommer dem, og også i fremtiden modtage støtte.

I så henseende er de foranstaltninger, som Kommissionen har truffet med forordning (EF) nr. 2366/98 af 30. oktober 1998 om gennemførelsesbestemmelser for ordningen for produktionsstøtte for olivenolie i produktionsårene 1998/1999 til 2000/2001, herunder beslutningen om at veje oliven, uden tvivl et minimum af, hvad der må gøres for at sikre den gennemsigtighed i sektoren, som hele olivenoliebranchen kræver.

I øvrigt understreger Revisionsretten i sin særberetning nr. 11/2000(1) nødvendigheden af at forbedre kontrollen i sektoren. Gennemgangen af de første resultater og den indhøstede erfaring fra iværksættelsen af foranstaltningerne i henhold til forordning (EF) nr. 2366/98 viser, at indsatsen på kontrolområdet må fortsættes. Derfor kan Kommissionen ikke gøre en undtagelse fra bestemmelsen i art. 7, litra b) i forordning (EF) nr. 2366/98 ved at forlænge tilpasningsperioden med et år. Tværtimod kan Kommissionen kun insistere på streng overholdelse af den omhandlede ordning.

(1) EFT C 215 af 23.7.2000.